# **Foreldrafélag Laufásborgar**

## **Fundargerð**

18. nóvember 2021

|  |  |
| --- | --- |
| **Meðlimir:** | Mættir: Kristín, Bylgja, Helga. (rafrænn fundur)  Fjarverandi: Melkorka, Sigurður |

**FUNDAREFNI**

**1. Jólaglaðningur fyrir starfsfólk.**

Möguleikar ræddir varðandi jólaglaðning fyrir starfsfólk Laufásborgar frá foreldrum. Fyrir fundinn hafði Bylgja rætt óskir við Jensu, skólastjóra Laufásborgar og tekin ákvörðun um að halda hefð undanfarinna ára og kaupa matarkörfu frá Ostabúðinni og færa starfsfólki rétt fyrir jól. Ákveðið að óska eftir frjálsum framlögum frá foreldrum barnanna í tölvupósti um miðjan desember og senda svo ítrekun nokkrum dögum áður en karfan verður afhent. Miðað er við ca 2000 kr per fjölskyldu. Ákveðið er að sem fyrr verðir afgangurinn millifærður á starfsmannafélagið sem stuðningur. Bára sér um að millifæra fyrir okkur á Ostabúðina og svo inn á starfsmannafélagið. Kristín tekur að sér að semja póstinn og sendir á hina meðlimi til yfirlestrar áður en hann verður sendur af Foreldrafélagsins.

**2. Jólaleikrit á Laufásborg**

Foreldrafélagið hefur jafnan styrkt leikskólann um flutning á jólaleikriti fyrir börnin á aðventunni. . Bernd brúðuleikhúsmeistari sem hefur komið undanfarin ár er hættur með skólasýningar. Jensa búin að bóka Maximús Músikús að koma og óskar eftir fleiri hugmyndum. Einnig voru ræddir möguleikar á að styrkja Laufásborg um kaup á trommum fyrir tónlistarstarfið (80.000 kr). Tekin var ákvörðun um að styrkja skólann um leikritin tvö (Maximús og annað) en sleppa trommunum að þessu sinni. Bylgja tekur að sér að heyra í Jensu og tilkynna henni ákvörðun Foreldrafélagsins.

**3. Ljósahátíð 2022**

Foreldrafélagið hefur jafnan staðið fyrir Ljósahátíð með foreldrum í byrjun janúar þar sem allir koma saman og boðið er upp á kakó og bakkelsi. Covid-takmarkanir ræddar og þar sem samkomubann ríkir enn þykir ólíklegt að hægt verði að halda hátíðina með hefðbundnum hætti. Þar sem foreldrar geta ekki tekið þátt í undirbúningi, framkvæmd og frágangi er talið að hátíðin sé óþarfa álag á starfsfólkið. Einróma ákvörðun tekin um að hætta við Ljósahátíðina 2022 og binda vonir við að nýta fjármagnið til að halda enn betri Sumarhátíð í júlí 2022 þar sem foreldrar og systkini geti vonandi komið.

**4. Námskeið/fyrirlestrar 2022**

Ræddir möguleikar á að halda fyrirlestra eða örnámskeið á vorönn 2022. Kostir og ókostir rafrænna/streymdra viðburða ræddir þar sem mikilvægt þykir að foreldrar geti hist og rætt saman. Á móti kemur er oft erfitt fyrir foreldra að komast frá á kvöldin og því sé mjög gott fyrir marga að geta horft á streymi frá viðburðum. Hugmyndir ræddar um hugsanleg viðfangsefni. Helga nefnir að sniðugt væri að endurtaka erindi um skjánotkun barna sem flutt var fyrir ca tveimur árum. Ákvörðun tekin um að bíða aðeins og sjá hvernig faraldurinn þróist á nýju ári og taka stöðuna í janúar 2022.

**Fundi slitið.**

# **Foreldrafélag Laufásborgar**

## **Fundargerð**

1. september 2021

|  |  |
| --- | --- |
| **Meðlimir:** | Mættir: Kristín, Bára, Bylgja, Helga, Sigurður, Inga (rafrænn fundur) |

**FUNDAREFNI**

**1. Uppgjör Sumarhátíðar 2021**

Sumarhátíðin fór fram þann 6. Júlí 2021. Haldin var stutt útskriftarathöfn fyrir 5 ára börnin og foreldra þeirra kl. 15 þar sem börnin sungu fyrir kennara og foreldra og fengu tækifæri á að kveðja skólann sinn. Foreldrar og börn virtust njóta stundarinnar og færðu börnin hópstjórum sínum blóm sem þakklætisgjöf.

Allir foreldrar og Laufásborgarar voru svo boðnir velkomnir kl. 15:30. Foreldrafélagið sá um að grilla pylsur og blanda djús. Planað var að skemmtiatriði frá Línu Langsokk myndi hefjast kl. 16 en það dróst því miður á langinn. Töfin var erfið, sérstaklega fyrir yngstu börnin og margir því farnir áður en skemmtiatriðið hófst. Því tekin ákvörðun um að hafa hátíðina fyrr að ári og staðfesta tímasetningar enn betur. Frágangur var í höndum Foreldrafélags og foreldra útskriftarbarna.

Tvöfalt magn að pylsum og sósum barst og því þurfti að skila helmingnum daginn eftir. Bylgja hafði samband við SS og Kristín tók að sér að koma á Laufásborg og skila vörunum aftur til SS. Ruglingur varð á reikningum og því þarf að tryggja að reikningurinn sem stílaður var á Foreldrafélagið verði greiddur en hinn sem stílaður var á skólann, ógiltur. Bylgja og Bára taka að sér að greiða úr þessu í samvinnu við Jensu.

Vegna Covid-takmarkana hefur foreldrafélagið og starfsmenn Laufásborgar borið hitann og þungann af skipulagi, framkvæmd og frágangi Sumarhátíðarinnar. Tekin einróma ákvörðun að taka upp fyrirkomulag fyrri ára þar sem skipað var í foreldranefndir í tengslum við hátíðir til að dreifa álaginu og ábyrgðinni. Þá skulu foreldrar 5 ára barna á ESK/EDK sinna Sumarhátíðinni og foreldrar 2 ára á YSK/YDK sinna Ljósahátíðinni að vetri. Miðað er við nokkrar nefndir: Skipulags-, Framkvæmdar-, Frágangs- og Auglýsinganefnd. Miðað er við að 3-4 séu í hverri nefnd, nema Frágangi og Framkvæmd þar sem gjarnan megi vera fleiri. Foreldrafélagið er síðan foreldrum innan handar og getur svarað spurningum og veitt upplýsingar um fyrirkomulag fyrri ára. Bylgja kom með hugmynd að prufa annan mat á næsta ári sem mældist vel fyrir. Endanleg ákvörðun mun þó liggja hjá Skipulagsnefnd næsta árs.

Ævintýragarðurinn frá MEMM Play mældist vel fyrir og þótti mun skemmtilegri og einfaldari í framkvæmd en hoppukastalar fyrri ára. Kostnaður við MEMM var 100.000 og er Helga með reikninginn frá þeim og sér um að koma honum á réttan stað.

**2. Mannabreytingar í foreldrafélaginu.**

Fyrir liggur að Bára detti út úr starfseminni á haustönn þar sem stúlkan hennar er útskrifuð. Eins óskar Inga eftir að draga sig í hlé eftir skólaárið 2020/21. Bylgja tekur að sér að kanna hver úr foreldrahópnum geti komið inn í stað þeirra. Sérstaklega þarf að finna gjaldkera sem getur tekið við.

**3. Örnámskeið haustannar**

Sigurður segist hafa rætt við Jensu skólastjóra þar sem áhugi er á að streyma Örnámskeiði fyrir foreldra á haustönn. Hann segist ætla að taka að sér tæknilega framkvæmd og tekin er ákvörðun um að Foreldrafélagið styrki tækjaleiguna (ca 20.000 kr.).

Tekin ákvörðun um að halda fund um miðjan nóvember.

**Fundi slitið.**